Johnson wil dalk weer premier wordBoris Johnson (Foto: Tolga AKMEN / AFP) Die voormalige Britse premier Boris Johnson wil na bewering weer dié amp beklee nadat hy maar ses weke gelede as leier van die Konserwatiewe Party bedank het. The Times berig Johnson wil Liz Truss opvolg nadat sy haar bedanking Donderdag aangekondig het. Haar opvolger sal na verwagting teen die einde van volgende week verkies word. Sky News het Vrydagoggend berig Johnson is tans op pad terug na die Verenigde Koninkryk ná ŉ vakansie in die Dominikaanse Republiek. Die hutsmerk #BringBorisBack oftewel #BringBorisTerug doen sedert Truss se bedanking die ronde op sosiale media. Brendan Clarke-Smith, Tory-LP, het sedertdien aan dié publikasie gesê dat die volgende Britse premier ŉ “mandaat” van kiesers en partylede nodig het. “Hy moet iemand wees wat eintlik ŉ wenner kan wees … Boris Johnson is die man wat al daardie boksies afmerk.” Die Tory-LP Roger Gale glo egter Johnson behoort verbied te word om as premier te staan, aangesien hy steeds onder parlementêre ondersoek is oor die “partygate”-skandaal wat hom tot ŉ val gebring het. “Totdat daardie ondersoek voltooi is en hy skuldig bevind of vrygespreek is, behoort daar geen moontlikheid te wees dat hy na die regering terugkeer nie.” Liz Truss (Foto: Daniel Leal / AFP) Die Britse Arbeidersleier, Keir Starmer, het op sy beurt gesê Johnson is “ongeskik” om te regeer. Verskeie kabinetsministers glo egter Johnson is in staat om teen Maandag die 100 nominasies te kry wat hy van konserwatiewe LP’s nodig het om in die Tory-leierskapwedloop te staan. ŉ Vriend van Johnson het intussen aan Sky News gesê Johnson sal “waarskynlik” as premier staan. Kenners het egter hul bedenkinge. “Ek dink nie dat LP’s sal wil teruggaan en dieselfde persoon kies wat hulle slegs ŉ paar maande gelede uit Downingstraat verwyder het nie,” sê Tim Bale, professor in politiek aan Queen Mary, Universiteit van Londen. “Tweederdes van die kiesers wou hê hy moet bedank. Dit is fantasieland om te dink dat kiesers hom terug wil hê.” Wêreld reageer op Truss se bedanking Verskeie wêreldleiers het reageer op Truss se skielike bedanking. Die Franse president Emmanuel Macron het Brittanje ŉ vinnige terugkeer na normaliteit toegewens. “Ek wil sê dat Frankryk, as ŉ nasie en mense wat vriende van die Britse volk is, hulle bowenal stabiliteit toewens. Ek is persoonlik altyd hartseer om te sien hoe ŉ kollega op hierdie manier uittree en my wens is dat stabiliteit gou terugkeer.” Maroela Media het vroeër berig Truss het Dinsdag nog gestoei om haar posisie te stabiliseer nadat ŉ ekonomiese ineenstorting haar gedwing het om ŉ vernederende U-draai te maak oor belastinghervorming. Ierland se eerste minister, Micheal Martin, het ŉ mate van simpatie met Truss uitgespreek. “Maar stabiliteit is belangrik gedurende hierdie tye wanneer daar ŉ groot oorlog op die vasteland van Europa woed.” Rusland is minder simpatiek. “Brittanje het nog nooit so ŉ skande vir ŉ premier geken nie,” het Maria Zakharova, woordvoerder van die Russiese ministerie van buitelandse sake, op Telegram gesê.